MsHK ŽILINA a.s., Športová ul.5, 010 01 Žilina    

Celkový model štruktúry a riadenia MsHK Žilina

Príloha:	č.1.- Organizačná štruktúra
		č.2.- Organizačný poriadok
		č.3.- Rozpočet 
		č.4.- Prehľad účasti hráčov MsHK vo výberoch SVK

Spracoval: Mgr.Jozef Kubík
Dátum:      30.03.2007	Schválil: Predstavenstvo a.s.
Dátum:   02.04.2007	Účinnosť:
	Vydanie:
1	Výtlačok:
0	
1. Ciele MsHK Žilina (ďalej len klub):

1.	Udržať a postupne zvyšovať športovú a výkonnostnú úroveň „A“ družstva mužov a mládeže

2.	Postupne znížiť podiel finančnej účasti mesta na vykrytie schodku medzi príjmami a výdajmi  a pripraviť klub pre transformáciu do privátneho alebo podnikateľského prostredia

3.	Zabezpečiť kvalitné služby športovej verejnosti a občanom mesta Žiliny

2. Základné nástroje na uskutočnenie cieľov:

1.	Nová organizačná štruktúra klubu 

2.	Organizačný poriadok klubu a Riadiace a kontrolné smernice

3.	Stanovy klubu

4.	Rozpočet MsHK na rok 2007, s výhľadom na celú sezónu 2007/2008

1. CIELE:

1.1. Udržať športovú a výkonnostnú úroveň „A“ družstva mužov a mládeže

1.1.1	„A“ družstvo mužov
Klub v sezóne 2006/2007 skončil na poslednom mieste v extralige mužov. Toto umiestnenie bolo zrkadlom celoročne neúspešnej práce realizačného tímu a vedenia klubu. Nové vedenie klubu sa rozhodlo úspornými opatreniami ukončiť túto sezónu, a to v čase keď štatisticky pravdepodobnosť umiestnenia zaručujúceho postup do play off klesla na minimum (prijaté opatrenia boli predložené dňa 26.2.2007 na zasadnutí MZ mesta Žiliny pod názvom „ Základná predstava o činnosti MsHK Žilina na obdobie do 30.apríla 2007“).

V novej sezóne vychádza klub z reálnej situácie a stanovil  výkonnostný cieľ „A“ družstva
účasť v play off, teda umiestnenie do 8 miesta. Na splnenie tohto cieľa klub formuje káder , na nasledovných zásadách:
-	vybudovanie družstva, prevažne z mladých a perspektívnych hráčov, ktorý budú základom pre toto družstvo na 2-3 sezóny, pričom platí že pri formovaní družstva sa bude klub opierať aj o vlastných odchovancov, ktorý splnia výkonnostný predpoklad. Tento princíp budovania má dve príčiny, na jednej strane žilinský divák tento prístup ocenil, čo sa prejavilo, že návštevnosť divákov stúpla aj napriek výraznej obmene kádra, na druhej strane v žilinskom hokeji dlhé roky absentoval prirodzený proces zabudovania mladých hráčov do „A“ mužstva.
-	vhodné doplnenie družstva staršími a skúsenejšími hráčmi, ktorý budú na jednej strane prirodzenou autoritou pre mladších hráčov, ale na druhej strane aj určitá kompenzácia nedostatku skúsenosti, ktoré z tohto modelu vyplývajú
-	budovanie silného kolektívneho vedomia a zodpovednosti za úspech alebo neúspech, a to prostredníctvom nového motivačného spôsobu odmeňovania hráčov, zároveň tento motivačný model bude kompenzovať výrazné zníženie nákladov na odmeny hráčov (viď podľa rozpočtu až 50% ), lebo okrem prvkov kolektívnej zodpovednosti za úspech, v systéme odmeňovania hráčov bude zvýraznený aj prvok osobného podielu hráča na úspechu kolektívu. Doteraz takéto prvky motivácie chýbali.

V súčasnosti prebiehajú rokovania za účelom naplnenia tohto modelu, ako aj rokovania o výhodnom odchode hráčov, ktorý nie sú vyhovujúci pre potreby klubu. K zmene došlo aj v  realizačnom tíme, vzhľadom na zloženie hráčskeho kádra sme nevsadili na typicky vyprofilovaných trénerov pre extraligu, ale volili sme určitý kompromis. Vybraní tréneri p. Hiadlovský a p.Turaz predstavujú vhodnú kombináciu  nielen so skúsenosťami v extralige, ale najmä v mládežníckych kategóriach, ktorých v tíme bude vhodne dopĺňať nový vedúci družstva p. Rehák ml., ako hráčska osobnosť a autorita.
Klub začína letnú prípravu 23.4.2007. Oproti minulým obdobiam, by už v tejto etape mal byť na 90% hráčsky káder naplnený, to zn. že ostane ešte priestor na doplnenie 2-3 hráčov počas tejto prípravy. Športová výkonnosť takto budovaného družstva by mala vrcholiť v 3 roku športovej prípravy (sezóna 2009/2010), kedy by mohol klub bojovať o poprednejšie umiestnenie.

1.1.2	Hokejová mládež
Hokejová mládež je výraznym aktívom a budúcnosťou súčasného žilinského hokeja. Žilina vo všetkých žiackych kategóriach (súťažné ročníky 4.-9.) v rámci stredoslovenského regiónu obsadila 1. miesto. Aj keď pri týchto kategóriach meradlom úspechu nie je umiestnenie na poprednom mieste, tento jav signalizuje nástup silných hokejových ročníkov, ktoré klub musí správne podchytiť tak, aby dokázal z tejto liahne produkovať pre potreby extraligy maximálny počet hráčov. Najdôležitejším a prioritným záujmom klubu je zabezpečiť vhodnými podmienkami plynulý prechod hráčov cez žiacke, dorastenecké a juniorské obdobie tak, aby sa títo hráči v čo najväčšom počte dokázali ako muži uplatniť či už v slovenskej extralige alebo iných súťažiach. Na dosiahnutie tohto cieľa klub v rámci rozpočtu o 14% navýšil  jednotkové náklady na odmeny trénerov mládeže, ďalej klub za prispenia finančného podielu rodičov podporuje účasť „B“ družstva dorastu v 1.lige. Tím mládežníckych trénerov sa obmenil o nových trénerov, hlavne takých, ktorý sú zárukou odborného a športové rastu, v súčasnosti pre klub pracuje 14 mládežníckych trénerov pri 11 mládežníckych družstvách ( 320 hráčov). Riadenie a organizáciu zabezpečuje manažér mládeže, ktorý je zároveň  asistentom trénera pri „A“ mužstve, týmto opatrením chce klub docieliť kontinuitu potrieb klubu v oblasti práce s mládežou v prepojení na „A“mužstvo. Doterajšia prax v klube jednoznačne vytvárala situáciu určitej izolácie mužov od  ostatných vekových kategórii a spôsobovala, že klub ročne opúšťali juniori, ktorý sa strácali v spleti úrovňou nižších súťaží alebo predčasne ukončili športovú kariéru.
V prílohe č.4., predkladáme zastúpenie hráčov MsHK v rôznych výberoch Slovenskej reprezentácie.

1.2. Postupne znížiť podiel finančnej účasti mesta na úhrade nákladov a pripraviť klub   
       pre transformáciu do privátneho alebo podnikateľského prostredia

	1.2.1. Zníženie podielu finančnej účasti mesta na úhradu nákladov

Z pohľadu vedenia klubu najnáročnejší cieľ, lebo doterajšia prax, ktorú mesto uplatňovalo vo vzťahu ku klubu nezaručovalo trvalý rast klubu a kvalitatívnu úroveň hlavných riadiacich procesov v klube. Mesto nevytváralo potrebný tlak na vedenie klubu, naopak viedlo klub k náhodilému a nekoncepčnému riadeniu, čo sa v konečnom dôsledku prejavovalo nehospodárnym a netransparentným nakladaním s finančnými prostriedkami, pravidelnou  platobnou neschopnosťou klubu uhrádzať svoje záväzky, s tým že v kritických chvíľach mesto ( a nie klub) nejakým spôsobom situáciu riešilo využívajúc hojne verejné prostriedky, či už priamo na účet klubu, alebo nepriamo ukrývajúc náklady v neprehľadných položkách na účte mesta.

V súčasnosti vedenie klubu nastúpilo proces, ktorým chce zabezpečiť postupné znižovanie finančnej podpory zo strany mesta na prijateľnú úroveň na slovenské pomery, pričom treba konštatovať že na Slovensku neexistuje mesto, kde sa hrá hokej, ktorý by nejakou mierou nepodporoval hokejový klub.
Samotný proces je rozdelený na dve etapy:
1.	prechodné obdobie – do konca roka 2007, v ktorom klub musí alebo musel
 uskutočniť nasledovné opatrenia:

a. v oblasti hospodárenia:
1. Dokončiť ekonomickú previerku klubu overenú nezávislým auditom
2. Dosiahnuť úroveň plnenia záväzkov v lehote splatnosti,
3. Pripraviť na sezónu 2007/2008 transparentný rozpočet (viď rozpočet), ktorý bude základom organizácie a riadenia klubu. Doplniť organizačnú štruktúru klubu a dopracovať príslušné riadiace poriadky a smernice klubu
4. Rozpracovať stratégiu viac zdrojového financovania, zameranú hlavne na získanie reklamných partnerov pre klub.
5. Zaviesť viac násobný systém kontroly nielen hospodárenia, ale aj kontroly činnosti výkonného manažmentu klubu a predstavenstva.
6. Investovať do projektov, ktoré napomôžu na jednej strane znížiť náklady klubu, (pr. projekt na výmenu zastaralého, energicky a hlavne ekonomicky náročného osvetlenia)  na druhej strane minimálnymi úpravami spríjemniť prostredie zimného štadióna nielen pre pracovníkov ale hlavne pre návštevníkov a divákov.

b. v oblasti športovej a spoločenskej:
1.	Pri šetriacom rozpočte udržať nielen výkonnostnú úroveň klubu, ale aj určitú atraktivitu hokeja vo vzťahu k žilinskej verejnosti, pestovanie určitého pocitu hrdosti na vlastné družstvo využívajúc aj formu pozitívnych kampaní. (viď „A“ družstvo)
2.	Budovanie dobrého mena klubu, pestovanie dobrého pocitu z hokeja vo verejnosti

 Týmito opatreniami klub sleduje jediný zámer a to vzbudiť záujem širokej verejnosti o hokej a s týmto aj záujem a dôveru podnikateľských kruhov na seba prezentáciu svojich aktivít k verejnosti cez klub. 

		2. obdobie stabilných vzťahov – obdobie r.2008/ 2009, pre toto obdobie by mali byť charakteristické stabilné vzťahy klubu k mestu, k hráčom, k reklamným partnerom, k športovej verejnosti. Pre toto obdobie by mala byť pre klub a mesto charakteristická pevná spolupráca na základe zmluvného vzťahu, pri ktorej sa zmluvné strany zaviažu k takým plneniam, ktoré vyplývajú zo samotnej podstaty existencie tohto vzťahu. Zároveň v tomto období by mala začať kulminovať športová výkonnosť družstva a činnosť klubu tak, aby záujem podnikateľského prostredia „nejakým spôsobom klubu pomôcť“ sa zmenil na záujem klub vlastniť.

	1.2.2. Transformovať klub do privátneho alebo podnikateľského prostredia

Tento krok pokladá súčasné vedenie, ako logické vyústenie a naplnenie svojej úlohy v klube:
1. Samotnej transformácií klubu musí najprv predchádzať transformácia majetku, hlavne nehnuteľného majetku a pozemkov späť do vlastníctva mesta. Následne tento vzťah musí byť upravený zmluvne tak, aby prehľadne riešil nájomné a užívacie vzťahy klubu k majetku mesta, vrátanie spôsobov nakladania s majetkom mesta pri prevádzke a údržbe ako aj pri investícia do majetku či už zo strany klubu alebo mesta. Tieto vzťahy si chce klub upraviť s mestom do konca r.2007 najneskôr v roku 2008.
2. Následne zmluvnými vzťahmi zabezpečený klub môže byť predmetom prevodu obchodného podielu buď v 100%  alebo majoritnej výške do vlastníctva podnikateľa alebo združenia podnikateľov tak, aby bol zárukou ďalšieho úspešného rozvoja, ako je to u niektorých klubov na Slovensku, ale aj v zahraničí. K tomuto kroku sa vedenie klubu zaväzuje v priebehu rokov 2009/2010.

1.3. Zabezpečiť kvalitné služby športovej verejnosti a občanom mesta Žiliny

Vedenie klubu zastáva filozofiu otvorenia klubu, čo najširšej verejnosti. Zimný štadión sa musí stať svojim spôsobom „ živým organizmom“  a to nielen pre hlavných užívateľov t.j. hokejistov resp. krasokorčuliarov ale hlavne stánkom pre návštevníkov, divákov, lebo len vtedy má samotná činnosť klubu zmysel.
Samotný klub v súčasnosti poskytuje ľadovú plochu pre:
			krasokorčuliarov
			organizácie a skupiny amatérskych hokejistov
			verejné korčuľovanie
Ku koncu sezóny klub cez spoluprácu so školami zabezpečoval účasť školskej mládeže na športových podujatiach, v tomto roku chce dať tejto spolupráci pevné kontúry so zámerom výchovy vlastného diváka.
V súčasnosti sa snaží klub oživiť činnosť fun clubu.
Klub má kompletné obsadené športové hokejové triedy, v tejto oblasti chce klub posilniť vplyv školy na výchovu svojich žiakov prostredníctvom stanovenia prospechu a správania ako podmienky pre účasť v ligovej súťaži.
Klub sa môže v súčasnosti pochváliť že má v rámci hodnotenia webových stránok 2. najviac navštevovanú stránku v rámci hokejových stránok a 3. v rámci bývalého československa. 
V rámci podchytenia hokejovej mľade, klub rozbehol program náboru prváčikov a druháčikov počas nedieľ , kedy klub zapožičiava výstroj, poskytuje bezplatne ľadovú plochu a kvalifikovaných trénerov pre prvé kroky najmenších hokejistov.
Rezervou v činnosti klubu ostáva využívanie voľnej plochy štadióna na iné spoločenské činnosti a podujatia v čase, keď nie je pokrytý ľadovou plochou (v priemere 3 mesiace v roku), tieto činnosti sú však podmienené určitou flexibilitou zariadení a servisného zázemia klubu.
2. ZÁKLADNÉ NÁSTROJE

2.1.	 Organizačná štruktúra klubu 

Vedenie klubu je tvorené Predstavenstvom ako riadiaci a štatutárny orgán klubu a Dozornou radou ako kontrolným orgánom nad hospodárením a činnosťou klubu.
Predstavenstvo a Dozorná rada spoločne zasadá vždy v prvý pondelok v mesiaci, v ostatných prípadoch zasadajú tieto orgány samostatne podľa svojej potreby.

Najzásadnejšia zmena v rámci organizačnej štruktúry klubu, bolo ustanovenie funkcie Generálneho manažéra, doteraz takáto funkcia v klube neexistovala. Generálny manažér okrem toho že je najvyšší riadiaci a výkonný pracovník klubu, je členom vedenia klubu s hlasom poradným, pričom  vedenie klubu komunikuje s výkonným aparátom a pracovníkmi klubu zásadne prostredníctvom Generálneho manažéra. Toto oddelenie vedenia od výkonného aparátu a pracovníkov, nie je len prostriedkom zavedenia osobnej zodpovednosti v rámci štruktúr klubu, ale na druhej strane by malo zabrániť deformovaniu v rámci pracovných vzťahov.
Druhou zásadnou zmenou je štrukturovanie činnosti do troch oblastí:
1.oblasť športovej prípravy na čele so športovým manažérom
2.oblasť servisných služieb a údržby na čele so správcom štadióna
3.oblasť ekonomicko-obchodná s obchodným manažérom

Tieto tri oblasti chce v budúcnosti klub v rámci transparentnosti  hlavne rozpočtových vzťahov samostatne viesť ako vnútro organizačné jednotky 

2.2.	 Organizačný poriadok klubu 
Spoločnosť doteraz nemala vypracovaný Organizačný poriadok, ktorý ako základný nástroj upracuje právomoci a zodpovednosti jednotlivých pracovníkov vo vzťahu ku klubu, ako aj upravuje vzájomné vzťahy medzi nimi. Neexistencia  takéhoto nástroja môže výrazne deformovať pracovné prostredie a takýto stav je zdrojom rôznych pracovných konfliktov. Organizačný poriadok je základný dokument pre vypracovanie ďalších riadiacich a organizačných smerníc upravujúcich hlavne hospodárske a ekonomické činnosti klubu.

2.3.	 Stanovy klubu
Klub počíta, že v priebehu roka 2007, resp. r.2008 dôjde k zmene stanov po dohode s majiteľom klubu, v súvislosti už vyššie zamýšľanou transormáciou či už klubu, alebo jeho majetku.

2.4.	Rozpočet MsHK na rok 2007, s výhľadom na sezónu 2007/2008
Hlavné ciele klubu sú premietnuté do návrhu rozpočtu na rok 2007 s výhľadom na sezónu 2007/2008. 
V rozpočte pre rok 2007, v porovnaní s rozpočtom v roku 2006, vo vzťahu k dotácií z mesta chceme poukázať na niektoré štatistické údaje, ktoré jednoznačne poukazujú na zásadne zmeny v príjmovej a výdajovej časti.
Vo výdajovej časti sa nachádza veľa efektívnych prvkov, ich realizáciou bude dochádzať k výraznejšiemu napĺňaniu príjmovej časti a tým k zmenšovaniu rozdielu medzi výdajmi a príjmami v roku 2007. Pri udržaní tohto trendu predpokladáme  ďalšie výrazné zmenšovanie tohto rozdielu a to znamená že v nasledujúcich rokoch by mala byť podpora mesta nižšia v porovnaní s rokom 2007  nehovoriac oproti dotáciam z r.2006.

Rozpočet na rok 2007 je schodkový. 
Výdaje klubu sú vo výške 44.488.000,00 Sk.
Príjmy klubu vo výške 28.237.000,00 Sk.
Schodok v súčasnosti predstavuje 16.251.000,00 Sk, Tento schodok je predmetom spoločného postupu a rokovania s vedením mesta, s cieľom hľadania takého variantu, ktoré buď nezaťaží mesto vôbec teda schodok sa vykryje z iných prostriedkov ako z rozpočtu mesta, resp. bude sa škrtmi v rozpočte upravovať, alebo sa vykryje z rozpočtových rezerv mesta.

Bližšie k rozpočtu v prílohe č.3.